A Bizottság határozata
(2001. december 18.)
az Aujeszky-féle betegség Belgium és Hollandia által beterjesztett mentesítési programjának jóváhagyásáról, a Belgium és Hollandia területére szállítandó sertésekre vonatkozó kiegészítő garanciákról, valamint a 93/244/EGK és a 2001/618/EK határozat módosításáról
(az értesítés a C(2001) 4384. számú dokumentummal történt)
(2001/905/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2000/20/EK irányelvvel [1] módosított és korszerűsített, a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre [2] és különösen annak 9. cikkének (2) bekezdésére,
mivel:
(1) Az Aujeszky-féle betegség mentesítési programjának végrehajtására vonatkozó, a sertések Közösségen belüli kereskedelmére alkalmazandó kiegészítő garanciákat és a tagállamok azon területeinek jegyzékét, ahol jóváhagyott járványvédelmi programok működnek, a legutóbb a 2001/746/EK határozattal [3] módosított, 93/244/EGK bizottsági határozat [4] állapítja meg, amely 2002. július 1-jétől hatályát veszti, és helyébe a 2001/746/EK határozattal módosított, 2001/618/EK határozat [5] rendelkezései lépnek.
(2) A 2001. szeptember 14-én, illetve 2001. október 18-án kelt levelekben Belgium, illetve Hollandia beterjesztette a Bizottság részére az Aujeszky-féle betegséggel kapcsolatos védelmi és mentesítési programját. A programoknak lehetővé kell majd tenniük Belgium és Hollandia területén az Aujeszky-féle betegség felszámolását.
(3) A 64/432/EGK irányelv 9. cikkének (2) bekezdésével összhangban a Bizottság megvizsgálta a programokat. A programok megfelelnek az e határozat 9. cikkének (1) bekezdésében meghatározott szempontoknak, így azokat jóvá lehet hagyni.
(4) A 93/244/EGK és a 2001/618/EK határozatot módosítani kell, hogy Belgium és Hollandia területe is bekerüljön azon tagállamok, illetve régióik területét tartalmazó jegyzékbe, amelyekben jóváhagyott járványvédelmi programok működnek, így Belgium és Hollandia bizonyos kiegészítő garanciákat követelhet meg a sertések Közösségen belüli kereskedelmét illetően.
(5) Belgium és Hollandia hatóságai a sertések belföldi forgalmára is olyan szabályokat alkalmaznak, amelyek legalább egyenértékűek azon szabályokkal, amelyeket a közösségi jogszabályokban megállapított kiegészítő garanciák előírnak.
(6) E kiegészítő garanciákat azonban nem kell megkövetelni azon tagállamoktól vagy tagállamok azon régióitól, amelyek mentesek az Aujeszky-féle betegségtől.
(7) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az Aujeszky-féle betegség Belgium és Hollandia által bemutatott mentesítési programja ezennel jóváhagyásra kerül.
Belgium és Hollandia 2002. július 1-jéig a 93/244/EGK határozatban előírt kiegészítő garanciákat, ezt követően pedig a 2001/618/EK határozatban és ennek további módosításaiban megadott garanciákat követelheti meg a sertések Közösségen belüli kereskedelemében.
2. cikk
A 93/244/EGK határozat I. mellékletének és a 2001/618/EK határozat II. mellékletének szövege helyébe e határozat mellékletének szövege lép.
3. cikk
Ezt a határozatot 2002. január 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2001. december 18-án.